Id-Deċiżjoni tal-Kummissjoni
tas-7 ta' Marzu 2000
li tistabbilixxi allokazzjoni indikattiva bejn pajjiżi benefiċjarji ta' l-ammont totali ta' għajnuna Komunitarja taħt l-Istrument għall-Politika Strutturali ta' Qabel l-Adeżjoni.
(innotifikata taħt id-dokument numru Ċ(2000) 552)
(2000/229/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunita‘ Ewropea,
Wara li kkunsidrat ir-Regolament tal-Kunsill (KE) Nru 1267/1999 tal-21 ta' Ġunju 1999 li jistabbilixxi Strument għall-Politika Strutturali ta' Qabel l-Adeżjoni [1], minn issa 'l quddiem imsejjaħ "ISPA", u partikolarment l-ewwel subparagrafu ta'l-Artikolu 4 tiegħu,
Billi:
(1) It-tieni subparagrafu ta' l-Artikolu 1(1) tar-Regolament (KE) Nru 1267/1999 jelenka l-pajjiżi li jikkwalifikaw għall-ISPA.
(2) L-ewwel subparagrafu ta' l-Artikolu 4 tar-Regolament (KE) Nru 1267/1999 jistabbilixxi li l-allokazzjoni indikattiva bejn pajjizi benefiċjarji ta' l-ammont totali ta' l-għajnuna Komunitarja taħt ISPA għandha ssir mill-Kummissjoni fuq il-bażi tal-kriterji tal-popolazzjoni, il-prodott gross domestiku (GDP) għal kull abitant f'dik li hi parità fil-kapaċità ta'l-akkwist u l-qies superfiċjali. Din l-allokazzjoni tista' tigi aġġustata skond it-tieni subparagrafu ta'l-istess Artikolu.
(3) L-Artikolu 15 tar-Regolament (KE) Nru 1267/1999 jistipula li, ma' l-Adeżjoni fl-Unjoni Ewropea, il-pajjiż jitlef id-dritt tiegħu għall-għajnuna mill-ISPA u li l-istess finanzjament hekk rilaxxjat jiġi allokat mill-ġdid fost pajjiżi benefiċjarji oħra.
(4) Il-miżuri previsti f'din id-Deċiżjoni huma bi qbil ma' l-opinjoni tal-Kumitat tal-Ġestjoni għall-Istrument għal Politika Strutturali ta' Qabel l-Adeżjoni,
ADDOTTAT DIN ID-DEĊIŻJONI:
Artikolu 1
L-allokazzjoni indikattiva bejn pajjiżi benefiċjarji ta' l-ammont totali ta' għajnuna Komunitarja taħt ISPA qed tiġi spjegata fl-Anness ta' hawnhekk.
L-allokazzjoni indikattiva għandha tiġi aġġustata jekk pajjiż benefiċjarju, bis-saħħa ta' l-Adeżjoni fl-Unjoni Ewropea, jitlef id-dritt tiegħu għall-għajnuna ISPA.
Artikolu 2
Din id-Deċiżjoni qed tiġi indirizzata lill-Istati Membri.
Magħmula fi Brussel, fis-7 ta' Marzu 2000.